ระเบียบ ก.อ. ว่าด้วยการตรวจสอบคุณสมบัติของผู้สมัครสอบคัดเลือกเพื่อบรรจุเป็นข้าราชการอัยการในตำแหน่งอัยการผู้ช่วย

ระเบียบ ก

ระเบียบ ก.อ.
ว่าด้วยการตรวจสอบคุณสมบัติของผู้สมัครสอบคัดเลือก
เพื่อบรรจุเป็นข้าราชการอัยการในตำแหน่งอัยการผู้ช่วย[๑]

อาศัยอำนาจตามความในมาตรา ๓๓
แห่งพระราชบัญญัติระเบียบข้าราชการฝ่ายอัยการ พ.ศ. ๒๕๒๑ ก.อ.
จึงวางระเบียบการตรวจสอบคุณสมบัติของผู้สมัครสอบคัดเลือกเพื่อบรรจุเป็นข้าราชการอัยการในตำแหน่งอัยการผู้ช่วยไว้
ดังต่อไปนี้

ข้อ ๑ 
ให้ยกเลิกระเบียบ ก.อ. ว่าด้วยการตรวจสอบคุณสมบัติของผู้สมัครสอบคัดเลือกเพื่อบรรจุเป็นข้าราชการอัยการในตำแหน่งอัยการผู้ช่วย
ลงวันที่ ๑๗ เมษายน พ.ศ. ๒๕๐๔ และวิธีการตรวจสอบคุณสมบัติของผู้สมัครสอบคัดเลือกเพื่อบรรจุเป็นข้าราชการอัยการในตำแหน่งอัยการผู้ช่วย
ลงวันที่ ๒๔ มกราคม พ.ศ. ๒๕๓๔ และให้ใช้ระเบียบ ก.อ. ฉบับนี้แทน

ข้อ ๒ 
ผู้สมัครสอบคัดเลือกต้องยื่นใบสมัครสอบคัดเลือกตามแบบของ ก.อ. ด้วยตนเองต่อเจ้าหน้าที่ผู้รับใบสมัคร
ซึ่ง ก.อ. จะได้กำหนดไว้ในประกาศการสอบคัดเลือก

ข้อ ๓ 
เมื่อเจ้าหน้าที่ได้รับใบสมัครสอบคัดเลือกดังกล่าวในข้อ ๒ ไว้แล้วให้จัดส่งผู้สมัครสอบคัดเลือกไปให้คณะกรรมการแพทย์ซึ่ง
ก.อ. จะได้กำหนดตามความในมาตรา ๓๓ (๑๒) แห่งพระราชบัญญัติระเบียบข้าราชการฝ่ายอัยการ
พ.ศ. ๒๕๒๑ ตรวจร่างกายและจิตใจ โดยกำหนดวันตรวจนั้นให้ใกล้ชิดกับวันยื่นใบสมัคร
และผู้สมัครต้องเสียค่าตรวจร่างกายและจิตใจด้วย

ข้อ ๔ 
ให้อนุกรรมการซึ่ง ก.อ. แต่งตั้งขึ้นเพื่อพิจารณาคุณสมบัติของผู้สมัครสอบคัดเลือกทำการตรวจสอบคุณสมบัติของผู้สมัครสอบคัดเลือก
โดยให้ดำเนินการดังนี้
(๑)
คุณสมบัติตามรายการในใบสมัครสอบคัดเลือกเพื่อบรรจุเป็นข้าราชการอัยการที่ผู้สมัครสอบคัดเลือกได้ยื่นไว้แล้วนั้น
ให้ถือว่าเป็นหลักฐานที่จะนำมาประกอบการพิจารณาคุณสมบัติของผู้สมัครสอบคัดเลือกด้วย
(๒) ผู้สมัครสอบคัดเลือกที่เป็นข้าราชการ
เจ้าหน้าที่ของรัฐในองค์กรอิสระตามที่รัฐธรรมนูญกำหนด หรือพนักงานในองค์กรของรัฐ
รัฐวิสาหกิจ ถ้ารับราชการหรือปฏิบัติหน้าที่อยู่ในกรุงเทพมหานคร
ให้สอบถามคุณสมบัติไปยังกรม หรือสำนักงาน หรือองค์กร หรือรัฐวิสาหกิจ เจ้าสังกัด
ถ้ารับราชการหรือปฏิบัติหน้าที่อยู่ในจังหวัดอื่นให้สอบถามไปยังผู้ว่าราชการจังหวัด
และสอบถามไปยังอัยการจังหวัดในเขตที่ผู้สมัครสอบคัดเลือกรับราชการหรือปฏิบัติหน้าที่อยู่
(๓)
ผู้สมัครสอบคัดเลือกที่เป็นข้าราชการสังกัดกระทรวงกลาโหม ให้สอบถามคุณสมบัติไปยังผู้บังคับบัญชาเทียบชั้นผู้บังคับการกรมขึ้นไปที่ผู้สมัครสอบคัดเลือกนั้นสังกัดอยู่
(๔)
ผู้สมัครสอบคัดเลือกที่เป็นข้าราชการสังกัดสำนักงานตำรวจแห่งชาติให้สอบถามคุณสมบัติไปยังผู้บังคับบัญชาเทียบชั้นผู้บังคับการขึ้นไปที่ผู้สมัครสอบคัดเลือกนั้นสังกัดอยู่
(๕)
ผู้สมัครสอบคัดเลือกที่มีอาชีพเป็นทนายความซึ่งมีสำนักงานอยู่ในกรุงเทพมหานคร
ให้สอบถามคุณสมบัติไปยังสภาทนายความ และสำนักงานทนายความซึ่งผู้สมัครสอบคัดเลือกปฏิบัติงานประจำอยู่ด้วย
สำหรับผู้สมัครสอบคัดเลือกที่มีอาชีพเป็นทนายความซึ่งมีสำนักงานอยู่ในเขตจังหวัดใด
ๆ นอกจากกรุงเทพมหานครให้สอบถามคุณสมบัติไปยังผู้ว่าราชการจังหวัด อัยการจังหวัดในเขตที่ผู้สมัครสอบคัดเลือกนั้นมีสำนักงานอยู่
และสำนักงานทนายความซึ่งผู้สมัครสอบคัดเลือกปฏิบัติงานประจำอยู่ด้วย
(๖) ผู้สมัครสอบคัดเลือกที่ทำงานอยู่ในสำนักงาน องค์การ
บริษัท ห้างร้านสโมสร หรือสมาคมใด ให้สอบถามคุณสมบัติไปยังเลขาธิการ ผู้อำนวยการ
ผู้จัดการ นายกสโมสรนายกสมาคม
หรือประธานกรรมการของสำนักงานที่ผู้สมัครสอบคัดเลือกนั้นทำงานอยู่ตามที่เห็นสมควร
แล้วแต่กรณี
(๗) ถ้าผู้สมัครสอบคัดเลือกรายใดเคยรับราชการในกระทรวง ทบวง
กรม หรือองค์กรอิสระตามที่รัฐธรรมนูญกำหนด หรือรัฐวิสาหกิจ หรือเคยทำงานในที่ใด ๆ
ตาม (๖) มาก่อน แล้วออกจากส่วนราชการหรือองค์กรอิสระตามที่รัฐธรรมนูญกำหนด
หรือรัฐวิสาหกิจ หรือที่ทำการนั้น ๆ ไป ให้สอบถามคุณสมบัติไปยังกระทรวง ทบวง กรม
องค์กรอิสระตามที่รัฐธรรมนูญกำหนด รัฐวิสาหกิจ เจ้าสังกัด
หรือที่ทำงานที่ผู้สมัครสอบคัดเลือกเคยทำงานอยู่เดิมนั้นด้วย
(๘)
ให้ส่งรายชื่อผู้สมัครสอบคัดเลือกเพื่อบรรจุเป็นข้าราชการอัยการไปยังกองทะเบียนประวัติอาชญากร
สำนักงานตำรวจแห่งชาติ เพื่อตรวจสอบว่าผู้สมัครสอบคัดเลือกรายใดเคยเป็นผู้กระทำผิดมาก่อนหรือไม่
(๙)
เพื่อให้การตรวจสอบคุณสมบัติของผู้สมัครสอบคัดเลือกรายหนึ่งรายใดได้ผลยิ่งขึ้น
ถ้าเห็นเป็นการสมควร จะสอบถามและสดับตรับฟังข้อเท็จจริงอันเกี่ยวกับคุณสมบัติของผู้สมัครสอบคัดเลือกบุคคลใด
ๆ นอกจากที่กล่าวมาแล้ว หรือจะเรียกให้ผู้สมัครสอบคัดเลือกมาสอบถามหรือสัมภาษณ์ด้วยก็ได้
(๑๐) เพื่อประโยชน์ในการตรวจคุณสมบัติเกี่ยวกับพื้นความรู้ของผู้สมัครสอบคัดเลือก
ตามความในมาตรา ๓๓ แห่งพระราชบัญญัติระเบียบข้าราชการฝ่ายอัยการ พ.ศ. ๒๕๒๑ จะสอบถามข้อเท็จจริงไปยังสำนักศึกษาหรือสถาบันที่เกี่ยวข้องตามที่ได้ระบุไว้ในประกาศนียบัตรหรือปริญญาบัตรของผู้สมัครสอบคัดเลือกที่ได้นำยื่นไว้แล้วนั้น
ๆ ก็ได้
(๑๑)
ในกรณีที่ผู้สมัครสอบคัดเลือกรายใดเคยสมัครสอบคัดเลือกเพื่อบรรจุเป็นข้าราชการอัยการตำแหน่งอัยการผู้ช่วยครั้งอื่นมาก่อนแล้ว
ภายในระยะเวลาไม่เกินสองปี นับจนถึงวันประกาศกำหนดเวลาขอรับใบสมัครและยื่นใบสมัครสอบคัดเลือกครั้งใหม่
หากอนุกรรมการตรวจพิจารณาคุณสมบัติของผู้สมัครสอบคัดเลือกเห็นสมควร
จะสอบถามคุณสมบัติของผู้สมัครสอบคัดเลือกรายนั้นไปยังบุคคลที่กล่าวไว้ในข้อ (๒)
ถึง (๑๐) เพียงรายเดียวก็ได้

ข้อ ๕ 
เมื่อได้รับข้อเท็จจริงอันเกี่ยวกับคุณสมบัติของผู้สมัครสอบคัดเลือกและรายงานของแพทย์ดังกล่าวข้างต้นแล้ว
ให้อนุกรรมการซึ่ง ก.อ. แต่งตั้งขึ้นตามความในข้อ ๔ นั้นพิจารณาและเสนอความเห็นไปยัง
ก.อ. เพื่อพิจารณาต่อไป

ให้ไว้ ณ วันที่ ๔ ตุลาคม พ.ศ. ๒๕๔๕
คนึง  ฦาไชย
ประธาน ก.อ.

ดลธี/ผู้จัดทำ
๑๐ กันยายน ๒๕๕๓

เอกฤทธิ์/ผู้ตรวจ
๑๗ พฤศจิกายน ๒๕๕๓

[๑] ราชกิจจานุเบกษา
เล่ม ๑๑๙/ตอนที่ ๙๑ ง/หน้า ๓๙/๑๒ พฤศจิกายน ๒๕๔๕